《烛影摇红 望远》
明代·徐媛

一上高楼，夕阳影里无穷路。冷烟衰草送秋时，曾记临岐语。

归烟莫教轻误。恨西风、偏成间阻。虚窗促织，别院寒砧，总添愁苦。

过尽征鸿，踟躇没计传衷素。织将锦字又模糊，颠倒难重数。

小月花梢微露。镜台前、暗窥眉妩。玉箫声断，金鸭香寒，梦回谁诉。

作者简介：（1560—1620）苏州府长洲人，字小淑。副使范允临妻。工书画，好吟咏。与寒山陆卿子相倡和，吴中士大夫交口誉之，称吴门二大家。有《络纬吟》。